…Так ужо гістарычна склалася ў гэтай вёсачцы, што паміж дамамі нават плоту няма – сцяна суседзяў і ёсць граніца паміж домаўладаннямі. Таму акно Крысціны Сямёнаўны непасрэдна выходзіць на падворак Рэгіны Юзэфаўны, а тая, карыстаючыся поўным правам гаспадыні на сваім двары, наняла работнікаў, якія ўкапалі дыхтоўныя такія слупы, замацавалі на іх драўляны каркас, на які і была нацягнута плёнка. Збудаванне, скажу я вам, уражвае: мала хто такое ў сваім жыцці бачыў. Сапраўдны бар’ер на шляху добрасуседства. Колькі б яе ні ўшчувалі, ні прасілі, але Рэгіна Юзэфаўна і чуць не жадае, што шырму-адгародку трэба дэманціраваць, як, не раўнуючы, тую Берлінскую сцяну, каб раз і назаўжды забыць былыя крыўды і будаваць новыя адносіны – калі не сяброўскія, то хаця б чалавечыя.